
Tokaji Furmint a gasztronómiában

Kulcsszavak: Tokaji Furmint; Gasztronómia; Bor-étel párosítás; Tokaji borvidék; Borászati pozicionálás
A dolgozat célja, hogy bemutassa a tokaji Furmint szőlőfajta és az abból készült borok szerepét a gasztronómiában, különös tekintettel a bor-étel párosításokra és a szőlőfajta gasztronómiai pozicionálásának lehetőségeire. A kutatás kiindulópontja a Tokaji borvidék bemutatása, amely Magyarország egyik leghíresebb és történelmileg is jelentős bortermelő régiója.
A Furmint szőlőfajta egyedülálló tulajdonságai, mint például a magas savtartalom és a változatos borstílusok (száraz, félédes, aszú), különleges lehetőséget biztosítanak az ételpárosítások terén. A dolgozatban részletesen bemutatásra kerülnek a különböző párosítási alapelvek, amelyek harmonikus kapcsolatot teremtenek az ételek és borok között.
A kutatás része egy kérdőíves felmérés, amely a fogyasztók éttermi szokásait és a Furmint ismeretét vizsgálja, valamint egy interjú egy mádi étterem tulajdonosával. Az interjúk és a kérdőíves adatok alapján megállapítható, hogy a Furmint borok széles körben alkalmazhatók a modern gasztronómiában, beleértve az előételektől a desszertekig terjedő ételpárosításokat.
Az eredmények alátámasztják, hogy a Furmint borok sokszínűsége és minősége lehetőséget teremt a tokaji borvidék gasztronómiai pozicionálására, valamint hozzájárulhat a régió turisztikai vonzerejének növeléséhez. A dolgozat végső célja, hogy elősegítse a Furmint borok helyének megerősítését a gasztronómiában, és ezzel támogassa a Tokaji borvidék borászainak munkáját.



